M. Záhumenský, poslanec: (2008-07-03):
Ovocinárstvo ako odvetvie zabezpečujúce výrobu ovocia má nezastupiteľné miesto v systéme poľnohospodárskej výroby a má pre človeka význam z viacerých hľadísk. Ovocie je zložkou výživy človeka prakticky vo všetkým oblastiach sveta, a to vo forme čerstvých plodov, ovocných rastlín alebo konzervované rôznym spôsobom ako súčasť alebo hlavná zložka potravinárskych výrobkov. Najbežnejšie je využívanie ovocia v čerstvom stave. Vzhľadom na vysoký obsah vody však ovocie spravidla rýchlo podlieha skaze, preto na jeho zachovanie sa využívajú rôzne spôsoby konzervovania, akými sú napríklad sušenie, konzervovanie teplom, mrazením, ale aj fermentácia a destilácia. Záujem Slovákov o pálenie ovocia v legálnych páleniciach sa však z roka na rok výrazne znižuje. Jednou z príčin zníženého záujmu v ostatných rokoch je rastúca cena. Vypálenie litra 50-percentnej slivovice stojí od 105 do 150 Sk. Nižšie ceny ponúkajú najmä pálenice, do ktorých si musia záujemcovia priviezť okrem ovocného kvasu aj drevo na kúrenie. Podľa údajov Colného riaditeľstva sa na Slovensku vypálilo v sezóne 2006-2007 takmer 1 410-tisíc litrov čistého alkoholu, pričom v sezóne 2007-2008 to bolo už iba 500-tisíc litrov. Na základe uvedeného sa môžeme domnievať, že pálenie sa presúva do čiernych páleníc a štát tak neprichádza iba o príjem z dane, ale hrozí aj poškodenie zdravia ľudí, ktorí takúto pálenku konzumujú. Len pre zaujímavosť, prepad odvedenej spotrebnej dane predstavuje približne 129 mil. Sk v porovnaní s obdobím sezóny 2006-2007 a 2007-2008. Prevádzkovatelia páleníc odhadujú, že na Slovensku je okrem 137 oficiálnych pestovateľských páleníc okolo 15-tisíc domácich destilačných zariadení. Vďaka úzkoprsému prístupu k prístupovému procesu, ale aj jeho výkladu na rozdiel od Českej republiky a Maďarska dnes bojujeme o holú existenciu vybudovaných investičných celkov pestovateľských páleníc, pritom nám ide o využitie domácich surovín a ekonomického efektu pre štátny rozpočet. Napríklad veľkorysé riešenie v Českej republike, ale aj v Maďarskej republike, ktorá má v súčasnosti predložený návrh zákona v parlamente o pálenke, aj o Národnej rade pre pálenku, kde v § 12 sa ukladá pestovať, vypracovať stratégiu pre pálenku v záujme jej zachovania ako národného pokladu. Cieľom tejto novelizácie je odstrániť negatívne skúsenosti päťročného zákona a zlepšiť príjem do štátneho rozpočtu. Zjednodušenie administratívnych záležitostí, najmä zrušenie neopodstatnených hlásení pestovateľov jeden deň vopred na colný úrad, uplatnením 43 litrov by sa zvýšil príjem do štátneho rozpočtu. V prebiehajúcej sezóne predstaviteľských páleníc od 1. júla 2007 do 30. júna 2008 zo 137 registrovaných legálnych páleníc už skončilo svoje alebo predpokladá ukončenie činnosti až 121 páleníc, čo je až 88-percentný pokles. A oproti minulej sezóne 2006-2007 sa vypálilo iba 36 % množstva destilátov oproti sezóne predchádzajúcej a predstavuje výpadok na dani až 128 mil. Pripomínam, že až 26 okresov Slovenska, to je 36 %, nemá ani jednu pálenicu. Špeciálne, dve tretiny východného Slovenska, tri okresy Oravy, Detvy, Zvolena, Brezna, Poltár, Krupina, ale aj okresy s ovocnými sadmi a vinohradmi, ako je Galanta, Dunajská Streda, Trnava, Pezinok alebo Malacky. Treba hľadať rezervy a zmeniť filozofiu. Netrápiť sa, kto tvorí domácnosť, ale kto vypáli a zaplatí daň do štátneho rozpočtu. A netreba sa obávať toho, že i predstaviteľské pálenice ohrozujú kapacity výrobcov liehovín. Veď aký je vlastne súčasný skutkový stav, všetci veľmi dobre poznajú. Okrem toho treba zásadne podporiť využitie existujúcich zariadení pre dvojitý režim. Na Slovensku je trvalý nedostatok kvalitných ovocných destilátov, musia sa dovážať, a pritom často úroda ovocia zhnije. Z týchto dôvodov vás, ctené kolegyne, kolegovia, prosím o podporu predkladaného návrhu zákona. Ďakujem pekne.